.td_uid_2_611225a3d421e_rand.td-a-rec-img{text-align:left}.td_uid_2_611225a3d421e_rand.td-a-rec-img img{margin:0 auto 0 0} Jien nemmen li meta tintuża b'mod tajjeb, il-politika tista' tkun l-aqwa għodda biex iġġib bidla pożittiva fil-ħajja tan-nies. Infatti huwa għalhekk li fl-età ta' 20 sena ddeċidejt sabiex nikkontesta għall-elezzjoni tal-Kunsilli Lokali. Illum il-ġurnata ma jiddispaċini xejn li għamilt dan il-pass, hekk kif permezz tal-kariga tiegħi bħala Minority Leader f'Ħal Luqa, nista' nkun ta' għajnuna għal diversi residenti u għandi l-għodda neċessarja sabiex naħdem għall-ġid ta' raħal twelidi. Infatti, permezz ta' dan l-artiklu nixtieq naqsam magħkom l-esperjenza pożittiva li għaddejt minnha matul l-aħħar ġimagħtejn ta' Lulju, hekk kif kelli l-opportunità li naħdem fuq proġett flimkien mal-Fondazzjoni RIse. Din l-għaqda volontarja toffri programm ta' xogħol fil-komunità bħala parti minn proċess ta' rijabilitazzjoni sabiex tagħti lil ċerti individwi l-opportunità sabiex jerġgħu jitħalltu fil-komunità Maltija. Bħala parti minn dan il-programm tal-Fondazzjoni RIse u taħt id-direzzjoni tiegħi bħala Kunsillier, żewġ individwi kkonkludew 50 siegħa kull wieħed ta' xogħol impekkabbli. Dawn il-mitt siegħa kienu jikkonsistu f'tindif u xogħlijiet ta' manutenzjoni f'postijiet strateġiċi f'Ħal Luqa. Nixtieq nieħu l-opportunità sabiex ngħaddi t-tifħir u r-ringrazzjament tiegħi lejn dawn iż-żewġ ħaddiema li tassew wettqu xogħolhom b'impenn. Jiena nemmen li programmi ta' rijabilitazzjoni bħal dawk li toffri l-Fondazzjoni RIse huma tassew importanti għas-soċjetà tagħna sabiex f'pajjiżna jkollna sistema ta' ħabs li fil-prattika hi verament korrettiva. Korretiva, għaliex tagħti ċ-ċans lill-individwi li żbaljaw sabiex jirriformaw ruħhom u jerġgħu jsibu mod kif jistgħu jagħtu kontribut siewi fis-soċjetà. Għalhekk ninsab kburi li kelli l-opportunità li naħdem flimkien ma' din l-għaqda volontarja li tant għandha rwol importanti fis-soċjetà Maltija. B'sodisfazzjon nista' ngħid li din il-kollaborazzjoni bejn il-Kunsill Lokali ta' Ħal Luqa u l-Fondazzjoni RIse kienet ta' suċċess. Dan għaliex filwaqt li pprovdiet l-għajnuna lill-individwi biex jerġgħu jitħalltu fil-komunità, iċ-ċittadini Luqin kollha setgħu jibbenifikaw ukoll minn komunità aktar nadifa. Inħares 'il quddiem għal aktar opportunitajiet ta' ħidma bħal dawn u nħeġġeġ lill-Kunsilli Lokali madwar Malta u Għawdex sabiex jgħinu u jikkolloboraw mal-għaqdiet volontarji li jwettqu tant xogħol essenzjali f'pajjiżna. .td_uid_3_611225a3d4470_rand.td-a-rec-img{text-align:left}.td_uid_3_611225a3d4470_rand.td-a-rec-img img{margin:0 auto 0 0}